पति और बेटों के साथ हर दिन बनाती हूं 7 हजार ईंटें, बेटी और मैं कैंसर मरीज
आज अंतरराष्ट्रीय मजदूर दिवस है। भास्कर वुमन के ‘ये मैं हूं’ में ईंट-भट्‌ठों में तपती-झुलसती, मिट्‌टी में सनी और गर्द फांकती महिला श्रमिक की कहानी पढ़िए। 
दोपहर 12.30 बजे। दो दिनों तक बादलों की लुकाछिपी के बाद आसमान में कड़कती तेज धूप। कच्ची ईंटों पर तपती धूप पड़ रही है। लोहे का सांचा, गीली मिट्‌टी, एक पर एक रखी कच्ची ताजी ईंट। धूप लगकर नरम से सख्त पड़ रही हैं। कुछ-कुछ ऐसी ही सख्त होती जा रही है मेरी जिंदगी भी बाबू। अंजुम ने जब मुझे यह कहा कि तो मैं चुप रह गया। इसका अहसास हुआ कि पेट को पैसे का ही गणित समझ में आता है।
उत्तर प्रदेश के गौतमबुद्ध नगर जिले में दादरी से होते हुए सिकंदरा रोड पर ईंट भट्‌ठों की चिमनी से निकलता धुआं और मेहनतकश महिलाएं। भरी हुई आंखें, भरे हुए दिल और छोटे-छोटे सपने।
आज अंतरराष्ट्रीय मजदूर दिवस पर भास्कर वुमन के ‘ये मैं हूं’ में ईंट-भट्‌ठों में तपती-झुलसती, मिट्‌टी में सनी और गर्द फांकती महिला श्रमिक की कहानी पढ़िए। 
मैं अंजुम मुजफ्फुरनगर के बघरा खटोला की रहनेवाली हूं। पढ़ी-लिखी हूं नहीं, तो क्या और कैसे बताऊं। कुछ सही न बोल पाऊं तो माफ करना। बस यही कहूंगी कि जीवन में दुख ही दुख देखा और भोगा है। ईंट भट्‌ठे पर काम करती हूं। आपके घरों में जो ईंटें लगी हैं हो सकता है मेरे हाथों ने ही उन्हें बनाया हो। रंग-बिरंगे पेंट के पीछे छिपी ईंटें मेरे पसीने में डूबी हैं। अफसोस कि 25 साल तक सांचे में मिट्‌टी डालकर ईंटें बनाती रही पर मेरे अपने घर के लिए एक भी ईंट नसीब नहीं हुई।
सात साल की उम्र से ईंट बना रही हूं 
यही कोई 7 साल की उम्र रही होगी, तभी कच्ची-पकी ईंटों से प्यार हो गया था। जिस उम्र में लड़कियां मिट्‌टी की गुड़िया बनाकर खेलती हैं, स्कूल जाती हैं उस उम्र में मैं पैरों से गारा बनाती और ईंटें बनाकर खुश होती। चेहरे पर खुशी तो और बढ़ जाती जब एक दिन में ज्यादा ईंटें बना पाती। पहले तो मशीनें नहीं थीं, पैरों से ही मिट्‌टी को गीला कर गारा बनता, फिर उन्हें सांचों में डाला जाता और फिर ईंट बनती। ईंटों को गढ़ते-गढ़ते खुद अपनी शक्ल भूल गई।
खबर में आगे बढ़ने से पहले इस पोल में अपनी राय साझा करते चलें।
14 की उम्र में शादी, 7 बच्चे भी जन्मे 
स्कूल का मुंह कभी देखा नहीं, बच्चों को जरूर नीले-उजले यूनिफॉर्म में देखती हूं। कभी मन करता कि काश हम भी पढ़ पाते, हम भी कुछ सीख पाते। कुछ नहीं भी आता तो कम से कम किसी से ठीक से बात तो कर पाते। पर नहीं, अब्बू कहते कि पहले रोटी। पेट को पैसे का ही गणित समझ में आता है। इसलिए कभी पढ़ाई की बात नहीं हुई। 14 साल की उम्र रही होगी जब मेरी शादी हो गई। फिर एक-एक कर सात बच्चे हो गए। दो बेटी और पांच बेटे।
चार साल की बेटी कमर से ऊपर जल गई 
मुझे आज भी याद है कंपकंपाती ठंड वाले दिन थे। घर के ओसरा (दालान समझें) में बोरसी जल रही थी। सूखी लकड़ियां आग उगल रही थीं। पता नहीं, कैसे बड़ी बेटी मेहंदी उसमें गिर गई। जब तक लोग बचा पाते, तब तक आधी जल गई। कमर से ऊपर चमड़ा पिघल गया। जैसे बच्चे चुइंग गम खाते हैं और रस चूस कर उसे खींचते हैं वैसे ही मेहंदी का चमड़ा खिंच गया। वो ऐसी मेहंदी बन गई जिस पर कभी कोई रंग नहीं चढ़ सकता। महीनों मुजफ्फरनगर के अस्पताल में भर्ती रही।बदरंग हो गई पर बेटी बच गई। कई दिनों तक तो भूख ही नहीं लगती थी, इस सोच में डूबी रहती कि अब इसका क्या होगा। समय जख्म को भरता गया, बेटी जवान होती गई।
जली हुई बेटी को कैंसर हो गया 
भला सोचिए कि आधी जली हुई बेटी क्या कम थी कि उसे कैंसर हो गया। छाती का कैंसर। ब्रेस्ट कैंसर नहीं बोल सकती, क्योंकि जलने से उसके ब्रेस्ट बने ही नहीं। छाती का कैंसर है। बड़ा सा ट्यूमर उसकी छाती में बन गया। इलाज के लिए खूब दौड़ी-भागी। महीने भर पहले ही उसकी छाती की सर्जरी हुई है। ट्यूमर निकाला गया है। उसकी छाती में जो चीरा लगा है उसे कैसे दिखाऊं। कहते के साथ ही अंजुम ने अपनी 22 साल की बेटी का सीना उखाड़ दिया। टांकों से गूदड़ की तरह गुंथा हुआ शरीर। अंजुम कहती हैं मेरी बेटी को 54 स्टीच लगे हैं। बेटी के इलाज पर चार लाख से ज्यादा खर्च हो गए। उसका इलाज ऋषिकेश एम्स में चल रहा है। सर्जरी के बाद वहां के डॉक्टरों ने मेहंदी की प्लास्टिक सर्जरी की है।
बेटी का इलाज चल ही रहा, मुझे भी कैंसर हो गया 
जाने अल्लाह की क्या मर्जी है। अभी बेटी का इलाज चल ही रहा है और इधर मुझे भी कैंसर हो गया है। बायीं छाती की ओर (कांख के नीचे) ट्यूमर है। पहले छोटा था, अब बड़ा हो गया है। डॉक्टर से दिखाया, बायोप्सी हुई तो पता चला कि कैंसर है। अब इस कैंसर के साथ ही जीना-मरना है।
4 घंटे सोना, 18 घंटे बनाती हूं ईंट
हम तो सीजनल मजदूर कहलाते हैं। सीजन में अपना घर-बाड़ छोड़कर झुग्गी में रहने आते हैं। रहना भी क्या है दूसरों के घरों की ईंटें बनाने आते हैं। इस साल मार्च में मुजफ्फरनगर अपने घर से गौतमबुद्धनगर आई। गांव के कुछ और नाते-रिश्तेदार भी इसी काम में हैं। ठेकेदार हमें लेकर आए। ईंट भट्‌टे के पास ही हमारी झुग्गियां हैं। ईंट भट्‌ठे के मालिक इसे ‘कॉलोनी’ कहते हैं। कभी इस कॉलोनी में आइएगा, आपकी गाड़ी जितनी जगह पार्किंग की लेती है उससे भी कम जगह में हमारा घर है। मुर्गियों और बकरियों के लिए जो जगहें होती हैं वैसे ही हैं हमारे आशियाने।
सूखी लकड़ियां जलाकर खाना बनाती हूं। चावल और सब्जी खाते हैं दाल सप्ताह में एक बार बन जाती है। बच्चे दूध मांगते हैं पर कहां से लाएंगे दूध।
आप पूछ रहे कि कितने घंटें काम करती हो, यह सवाल भी कोई नहीं पूछता। पर जवाब मैं दूंगी। रात के 12 बजे जब सब गहरी नींद में होते हैं तब हम पूरे परिवार के साथ ईंट भट्‌ठे पर होते हैं। अभी दिन के 12.30 बज गए हैं और अभी भी मैं चिलचिलाती धूप में ईंटें पाथ रही हूं। सुबह 6 बजे रात का बचा-खुचा खाकर काम पर आ गए हैं। 12 घंटे की ड्यूटी के बाद 2-3 घंटे की छुट्‌टी मिलेगी। अपनी झुग्गी में जाकर खाना बनाऊंगी, बच्चों को खिलाऊंगी। थोड़ी देर हाथ-पैर की नसों को सीधा करूंगी और फिर 3 बजे लौट आऊंगी ईंट भट्‌ठे पर। रात 8 बजे तक ईंट बनाने का काम चलता रहेगा। बहुत मुश्किल से 4 घंटे सो पाती हूं।
कमर और पीठ दर्द से झुक गई हूं 
18 घंटे तक बैठेंगे तो कमर और पीठ में दर्द तो होगा ही। दवाई खाकर काम करती हूं। कई बार तो ईंट बनाते-बनाते भट्‌ठे पर ही बेहोश हो गई हूं। कमर और पीठ में दर्द ऐसा उठता है कि नसें सिहर जाती हैं।
दो बेटों और पति के साथ मिलकर हर दिन बना रही 7 हजार ईंटें 
अचरज में नहीं पड़िएगा, दो बेटों और पति के साथ मिलकर हम चारों जन एक दो हजार नहीं, हर दिन 7 हजार ईंटे बना लेते हैं। बड़ी बेटी झुग्गी में रहती है। तीन बेटे और एक बेटी मुजफ्फरनगर में ही हैं। ईंट-भट्‌ठे पर हर दिन 25 से 30 हजार ईंटें बनती हैं जिसमें से हमारा परिवार 7 हजार ईंटें बना लेता है। बाकी दूसरे रिश्तेदार भी ईंटें बना रहे और कुछ मशीनें भी।
एक हजार ईंट बनाने के 550 रुपए मिलते हैं 
मालिक हमें एक हजार ईंट बनाने के 550 रुपए देते हैं। परिवार के चार लोग ईंट बनाते हैं इसलिए एक दिन के 3850 रुपए मिल जाते हैं। हर 15 दिन पर हिसाब होता है जिसे हम पंद्राबाड़ी कहते हैं। कई बार मालिक एडवांस में ही पैसे दे देते हैं लेकिन ये पैसे भी कम पड़ते हैं। ईंट भट्‌ठा 1 मार्च से 30 जून तक ही खुला रहता है। बरसात से पहले ही हम सबकुछ समेट कर वापस अपने गांव जाते हैं। फिर गांव में ही मजदूरी करते हैं। पति दूसरे के बागों की देखरेख भी करते हैं। अक्टूबर-नवंबर में जब मौसम साफ होता है तो फिर आते हैं। लेकिन ठंड के मौसम में ईंट बनाने के काम में ज्यादा जोर नहीं होता। ईंट तो गर्मी में ही बनते हैं। जितनी तेज धूप उतनी अच्छी ईंटें। टेंपरेचर अधिक हो तो दो दिनों में ईंट सूख जाती हैं। दो दिन कच्ची ईंटों की दीवार बनाकर रखी जाती है और फिर भट्‌ठी में पकने को भेज दिया जाता है। छह दिनों के अंदर में ईंटें पक कर निकल जाती हैं।
मौसम खराब तब सबकुछ बिगड़ जाता है 
जब बादल छाते हैं न तब हम सबका मन घबराने लगता है। बारिश हुई तो गूंथी हुई मिट्‌टी बेकार हो जाती है। अब तो बेमौसम कभी भी बरसात हो जाती है। पानी पड़ता है तो हमारी मेहनत पर पानी फिर जाता है। हमारी रोजी-रोजगारी छिन जाती है।
मैं अपनी ईंट में दुआ रखती हूं, जिस घर लगे वहां खुशियां हों, आप भी मेरे लिए दुआ करें, मेरा परिवार भी अच्छा रहे।
